Ár er liðið frá því að Alexander Lúkasjenka var endurkjörinn forseti Hvíta-Rússlands. Nánast umsvifalaust hófust mikil mótmæli í landinu en helsti keppinautur forsetans, Svetlana Tíkanovskaja, flúði land og stofnaði andófshóp sem ætlað er að skipuleggja friðsamleg valdaumskipti í landinu.
Lúkasjenka hefur verið forseti Hvíta-Rússlands frá árinu 1994 en landið varð sjálfstætt ríki við fall Sovétríkjanna árið 1991. Vesturveldin hafa kallað hann síðasta einræðisherrann í Evrópu vegna þess hve mjög öll andstaða hefur verið brotin á bak aftur á valdatíma hans. Þegar var fullyrt að brögð hefðu verið í tafli við kosningarnar en opinberar tölur sýna að sitjandi forseti fékk um áttatíu af hundraði atkvæða en Tíkanovskaja rétt rúm tíu. Hún flúði land og fékk hæli í Litáen. Tsikhanovskaya segir í viðtali við AP-fréttastofuna í dag að helstu mistök stjórnarandstöðunnar hafi verið að vanmeta grimmd ríkisstjórnarinnar. Strax daginn eftir kosningarnar flykktust þúsundir mótmælenda út á götur höfuðborgarinnar Minsk og mótmæli mögnuðust mjög dagana á eftir. Lögregla varð uppvís að mjög harkalegum aðgerðum gegn mótmælendum sem lýstu grimmilegu framferði og sýndu myndir af sárum sínum. Mótmælendur hafa látist, flúið eða verið fangelsaðir. Í vor neyddu hvítrússnesk yfirvöld írska farþegaþotu til lendingar í Minsk svo hafa mætti hendur í hári Romans Protasevich, blaðamanns sem stundað hefur mikið andóf. Hvítrússum er kennt um dularfullt andlát andófsmannsins Vitaly Shishov í síðustu viku og hlaupakonan Kristina Tsimanovskaya fékk hæli í Póllandi af ótta við refsingu, um svipað leiti. Ríki á Vesturlöndum hafa ekki enn viðurkennt niðurstöður kosninganna og Evrópusambandið og Bandaríkin hafa sett valdamikla embættismenn á svartan lista. Lúkasjenka hefur helst reitt sig á fjárhagslegan og pólítískan stuðning Rússa undanfarið ár. Tsikhanovskaya og hópur hennar hafa í heilt ár barist fyrir því að alþjóðlegur skilningur fáist á að þau hafi stuðning fólksins í landinu og séu réttkjörin til forystu.